Papersnake/gushiwen huggingface dataset:
天门谣
李之仪（宋代）

豪占。清雾敛。与闲人登览。¤待月上潮平、波滟滟。塞管轻吹新阿滥。风满槛。历历数、西州更点。

天堑休论险。尽远目、与天俱占。山水敛。称霜晴披览。

正风静云闲、平潋滟。想见高吟名不滥。频扣槛。杳杳落、沙鸥数点。
悲歌赠吴季子
吴伟业（清代）

人生千里与万里，黯然消魂别而已。
君独何为至于此，山非山兮水非水，生非生兮死非死！
十三学经并学史，生在江南长纨绮。
词赋翩翩众莫比，白璧青蝇见排诋。
一朝束缚去，上书难自理。
绝塞千山断行李，送吏泪不止，流人复何倚。
彼尚愁不归，我行定已矣。
八月龙沙雪花起，橐驼垂腰马没耳。
白骨皑皑经战垒，黑河无船渡者几。
前忧猛虎后苍兕，土穴偷生若蝼蚁。
大鱼如山不见尾，张鬐为风沫为雨。
日月倒行入海底，白昼相逢半人鬼。
噫嘻乎悲哉！生男聪明慎勿喜，仓颉夜哭良有以，受患只从读书始，君不见，吴季子！
江城子 和苍盖郭秀才韵
尹志平（元代）

乘车坐马走东西。论玄规。入幽微。天下峥嵘，随分立阶梯。吾教流通天地＊，无不喜，尽归依。其中消息与谁期。解忘机。识无为。霞友云朋，心地要平夷。抱朴全真明日用，神灿灿，性辉辉。
中秋步月
罗与之（宋代）

空山本无尘，况复值良夜。
风清月色佳，圭璧不当价。
徐行苔迳间，小立林影下。
飘飘意欲仙，举手人世谢。
破阵子 其二
晏殊（宋代）

燕子欲归时节，高楼昨夜西风。求得人间成小会，试把金尊傍菊丛。

歌长粉面红。

斜日更穿帘幕，微凉渐入梧桐。多少襟情言不尽，写向蛮笺曲调中。

此情千万重。
寄孙元忠 其二十八
孔平仲（宋代）

江上形容吾独老，百壶且试开怀抱。妙舞逶迤夜未休，多情依怀能潦倒。

雨裛红蕖冉冉香，玉樽锦席高云凉。酒酣耳热忘头白，老儒不用尚书郎。
史局坐寝戏呈崇文掌学士
韩维（宋代）

闲官身散诞，饱食坐欹斜。
永日槐阴静，清风葆鬓华。
废书良愧马，落帽偶同嘉。
此适谁知者，逢人莫浪夸。
赠狄将军鼓琴双鬟
胡应麟（明代）

追欢连日夕，小队出霓裳。入指朱弦媚，含情绿绮长。

新声传舞鹤，旧曲和求凰。何似歌桃叶，盈盈在画堂。
送熊退斋归武夷
蜀翁（宋代）

君居建州溪，我住东浙尾。
邂逅入壶山，于今几寒暑。
平生谭理入，涉猎颇自喜。
考击到精玄，我肤君骨髓。
君学有根源，君文有规矩。
寸步履平实，不知虚浮语。
礼废彝伦斁，聋盲数百载。
紫阳当日心，谁复为鼓舞。
气运未回天，人力不能起。
终焉终久功，或慰奔驰苦。
读书要适用，行过言犹耻。
架空累万辞，先儒已坐此。
观君治教篇，农学相资倚。
以兹行吾志，万物当得所。
奈何人理缪，痛哉时不与。
君去将安之，波浪更风雨。
武夷高且深，櫂歌声未已。
朝夕足夷犹，尚友朱夫子。
他年见鳌峰，势与此山拟。
了却未完书，相逢定何许。
边城思
何逊（南北朝）

柳黄未吐叶，水绿半含苔。
春色边城动，客思故乡来。
□□□□
刘克庄（宋代）

□□□□□□□，□□□□□□□。□□□□□□室，殿耆英社独灵光。

锦袍争看前供奉，白发谁怜老遂良。丛稿如山千载后，尚堪拈出补诗亡。
题白鹤观道士莹斋号
朱存理（明代）

莹然有色出孚尹，举世相看总贱珉。白鹤幽栖能脱迹，黄冠清梦不沾尘。

云根瑶草千山晓，月底璚花一室春。对酒长吟苏武慢，其人如玉合仙真。
同崔兴宗送衡岳瑗公南归
王维（唐代）

言从石菌阁，新下穆陵关。独向池阳去，白云留故山。

绽衣秋日里，洗钵古松间。一施传心法，唯将戒定还。
次余仲庸松风阁韵十九首 其十四
裘万顷（宋代）

淡月笼花花映窗，好风吹竹竹浮香。
梦回何处一声笛，人静山幽天正凉。
次韵朱新仲省宿十首 其八
刘才邵（宋代）

谁云艰难际，儒冠愧兜鍪。胜算运帷幄，杀气凛先秋。

偏师扫狂寇，千里行不留。捷书送喜频，行闻甲兵休。
连夕大寒示邻士二首 其一
李光（宋代）

冻云垂地北风颠，妆点江湖欲雪天。我亦随身有蓑笠，兴来同上钓鱼船。
禅人并化主写真求赞 其一七一
释正觉（宋代）

白发寒岩雪，青眸古涧秋。身心明月磨田地，河汉清霜洗斗牛。

识金鍮，用锥钩，万化区分拄杖头。
寇彦时自历下归携古铁刀白石压尺见赠因以二诗答之 其二 古铁刀
李昭玘（宋代）

战地久埋没，洪炉为再烧。曾因土花缺，不逐血魂销。

拟借庖丁手，宁悬笔吏腰。柔铅勿多忌，一割定相饶。
挂金索·万万余车
高道宽（元代）

万万余车，白面一和。调饼圆成，彷似天来大。混沌蒸熟，恰好则一个。顺手拈来，看是谁嚼破。
意行
方岳（宋代）

小彴通幽径，半山生夕阴。
鸟声花外急，春意柳边深。
人事云无定，吾生日已沈。
不知松作麽，也换去年心。
读本朝事有感十首
刘克庄（宋代）

京携刽子丹谁颈，怒发私书族几家。
天下那贵黄背子，人间岂有白桃花。
满江红·雁阵横空
向子諲（宋代）

雁阵横空，江枫战、几番风雨。天有意、作新秋令，欲鏖残暑。篱菊岩花俱秀发，清氛不断来窗户。共欢然、一醉得黄香，仍叔度。尊前事，尘中去。拈花问，无人语。芗林顾灵照，笑抚庭树。试举似虎头城太守，想应会得玄玄处。老我来、懒更作渊明，闲情赋。
潇湘八景 其七 烟寺晚钟
释德洪（宋代）

轻烟罩暮上黄昏，殷殷疏钟度远村。略彴横溪人迹静，幡竿缥缈插山根。
偈颂一百六十首 其一一四
释宗杲（宋代）

诸法本来绝待，触目且拘碍。只因断臂觅心，便有人求忏罪。

无文印子既成，付法传衣厮赖。致令卢老黄梅，坠石腰间舂碓。

将谓有法与人，问著却言不会。引得后代儿孙，尽作韩獹逐块。

虽欲扶竖宗乘，奈何东倒西傫。子细检点将来，直是令人叵耐。

若也尽令而行，一击须教粉碎。有时静坐思量，就中也有可爱。

深沙共脩罗结亲，金刚与土地指背。
集句七言绝句诗
孙蕡（明代）

紫烟衣上绣春云，一树繁花对古坟。
辛苦无欢容不理，半缘修道半缘君。
建炎丞相成国吕忠穆公退老堂诗 其一
汪伯彦（宋代）

尚父重来国有瘳，再移双袖揖浮丘。进为初迫人閒世，退老仍怀天下忧。

娱戏烟霞资辟谷，栽培松菊助吟秋。天心此欲中兴去，蕙帐山猿恐莫留。
次韵常之秋日郊居十首 其三
许及之（宋代）

年光本尅期，秋闰似移时。断雁馀新绠，残蝉泥旧枝。

黄华随露展，乌帽受风攲。预有登高兴，秋风入梦思。
江上作
释智圆（宋代）

往事那堪问，长江空渺然。
孤城闭残日，荒陇积寒烟。
沙涨中洲阔，潮冲古路偏。
莫疑陵谷事，即目是桑田。
壶中天 花气
宗婉（清代）

春愁未醒，忽春风吹送，春情如水。春浅春深春不觉，暗袭春人衣袂。

春思朦胧，春魂淡宕，春梦霏霏坠。日高春暖，晓莺啼破春睡。

堪爱阑亚凭香，帘低浮艳，画到空濛际。一片浓芬无著处，散入碧纱窗里。

不是旃檀，并非沈速，薰遍繁华地。隔墙邻女，可曾猜是花气。
题王起宗御史江山烟霭图
刘基（明代）

绣衣御史乘骢暇，貌得江山烟霭图。日落风云连紫极，天寒波浪隔苍梧。

鱼龙纵壑深无底，猿鸟归巢暝不呼。羁旅伤心缘百感，可堪回首忆吾庐。
赠毛仙翁
杨嗣复（唐代）

天上玉郎骑白鹤，肘后金壶盛妙药。暂游下界傲五侯，

重看当时旧城郭。羽衣茸茸轻似雪，云上双童持绛节。

王母亲缝紫锦囊，令向怀中藏秘诀。令威子晋皆俦侣，

东岳同寻太真女。搜奇缀韵和阳春，文章不是人间语。

药成自固黄金骨，天地齐兮身不没。日月宫中便是家，

下视昆仑何突兀。童姿玉貌谁方比，玄发绿髯光弥弥。

满朝将相门弟子，随师尽愿抛尘滓。九转琅玕必有馀，

愿乞刀圭救生死。
题韩左军马图
钱选（宋代）

韩公胸次有神奇，写得天闲八尺驹。
曾为岐王天上赐，不随都护雪中驱。
霜蹄奋迅追飞电，凤首昂藏似渴乌。
春草青青华山曲，三边今日已无虞。
寄周十七起居
姚合（唐代）

冬冬九陌鼓声齐，百辟朝天马乱嘶。月照浓霜寒更远，

风吹红烛举还低。官清立在金炉北，仗下归眠玉殿西。

莫笑老人多独出，晴山荒景觅诗题。
贵竹署中忆薛德茂侍御二首有引 其二
卢龙云（明代）

文酒难重晤，泉台更奈何。君今为异物，余复出烟萝。

世路悲浮梗，流年感掷梭。诸孤谁嗣业，雨露看庭柯。
越祁连山抵三堡口号
和瑛（清代）

一派霜林近小春，荒亭容膝意何亲。六千沙碛开颜处，得见黄花似故人。
送琇上人
释月涧（宋代）

楖栗横肩犯晓寒，倚天青即是庐山。上人幸有娘生脚，直到高高顶𩕳间。
师旷论学
刘向（两汉）

晋平公问于师旷曰：“吾年七十，欲学，恐已暮矣。”

师旷曰：“十不炳烛乎？”

平公曰：“安有为人臣而戏其君乎？”

师旷曰：“盲臣安敢戏其君乎！臣闻之，少而好学，如日出之阳；壮而好学，如日中之光；老而好学，如炳烛之明。炳烛之明，孰与昧行乎？”

平公曰：“善哉！”。
贺子忱抱膝庵二首
韩元吉（宋代）

红覆薰笼锦不如，万株相倚占春余。
小窗睡足花阴里，何似天香下玉除。
重游南岳
范成大（宋代）

舍舟得马如驭气，步入青松三十里。
我从蛮岭瘴烟来，不怕雨十进岳趾。
忆昔南征款庙庭，往来无恙神所祉。
当时已有归田愿，帝临此习如白水。
煌煌南正馆于东，手握八觚温玉玺。
骏奔灊霍左右辅，好生不杀扶炎纪。
崇禋竣事晓坛空，跻攀小试青鞋底。
不知十磴几千丈，但见漫山白龙尾。
石头招我上南台，瑞应阑干天半倚。
福严钟声过桥来，彷佛三生如梦里。
堂中尊者已先去，苔锁岩扉何日启？
竹嫌硗确老逾瘦，松畏高寒蟠不起。
臞儒尚病怕深登，幽讨未穷行且止。
我评七十二高峰，郁律穹窿少观美。
俨然可瞻不可玩，往往雄争如负扆。
乃知岳镇盖深厚，不与他山争秀伟。
区区献状眩儿童，乳洞淡岩真戏耳。
秋怀
翁卷（宋代）

不管秋天阴复晴，秋怀何处不凄清。
江城几夜无佳月，亦有新诗对雨成。
少年二首 其一
张元凯（明代）

长杨驰马去，平乐斗鸡回。婉媚贝为带，欢娱金作罍。

横行羡田窦，侍从陋邹枚。不惜耽荒宴，朱颜良易摧。
东皋十首
晁补之（宋代）

屋名尽挂陶家牓，人物应惭菊畔身。
解作文章肯归去，不应陶后说无人。
玉女摇仙佩
俞士彪（清代）

寒霞点鹜，冷雨啼蝉，砌下秋棠未落。纨扇初捐，罗衣乍怯，早晚凉生池阁。

幽怨谁堪托。渐裙罗过摺，鬓云慵掠。漫惆怅、故人倖薄，朱户青楼，音信辽廓。

三更梦天涯，湘水吴云，端然迷着。

拟倩征鸿寄问，翠管花笺，争奈字儿频错。一自别来，玉琴珠箔，都被暗尘封却。

秋意增萧索。叹依旧负我，花前深约。向此夜、枕边帐底，泪珠流尽，灯昏漏永，闻寒角。

好风明月空如昨。
厌雨四首
张耒（宋代）

柯山老人家四壁，深居闭门不下席。
日补丹田气三咽，自言兹味胜玉食。
无田无屋一空囊，不管门前水三尺。
有钱沽酒便不忧，会见天清还白日。
仲冬南还再过童初吟馆次韵
吴鼒（清代）

寒翠堆檐树可因，高斋一到一番新。林收灏气雪加肃，菊断晚香梅导春。

识客奴厮皆旧雨，归田面目有微尘。奇书互换犹能读，他日名山待故人。
何达观久客他乡音问旷绝一日忽见过又匆匆告
何文季（宋代）

风萍渺无迹，一日扣柴扉。
乍见犹疑梦，相逢遽语违。
子方怀错志，谁复挽征衣。
烟雨松楸隔，何当赋式微。
喜杨清渠北归因就问北来事得诗四首(选二) 其二
傅为霖（清代）

河朔风云拥帝都，谁教烽火彻天衢。九华楼阁沉烟里，万顷轮舟出海隅。

蓟北岂无廉孟子，江南还有管夷吾。谁将一种忧时泪，洒向燕台吊望诸。
赠杨绍祖
吕本中（宋代）

城东往还者，相近得杨卿。处世如无事，为官不近名。

匣藏防身剑，案有读书檠。此外唯尊酒，时时唤客倾。
病间寄徐无染兵宪
谋堚（明代）

西风黄叶病沉沉，尚忆衔杯不废吟。
我渐老来如烛影，君凭官废肯灰心。
时尝药碗知寒苦，月醉篮舆爱夜深。
别后同游常入梦，蒋家幽径许谁寻。
金刚随机无尽颂·离相寂灭分第十四
释印肃（宋代）

慧命闻深义，五体如山礼。
学海一时乾，心空方及第。
元夜
李攀龙（明代）

公子联镳语，佳人把袂欢。星桥云外出，火树雪中看。

夜色开清禁，春酺许从官。仍闻祠太乙，达曙礼仙坛。
白水寺 其二
胡舜陟（宋代）

风雨走长道，云山忆故庐。知还惭倦鸟，真乐羡游鱼。

野烧痕将没，新秧陇已锄。桂林在何许，息马见春馀。
送太学生徐易归天台
王十朋（宋代）

天台古仙山，药物固非一。采之年可延，厥品惟参朮。

兹诚笼中物，不可亡一日。良医苟能用，可治天下疾。
西江月 九日忆兄妹
张友书（清代）

绝少催租风雨，秋光宛似春光。山容明净不须妆。

满眼秋高气爽。

回首故园兄妹，怕看鸿雁成行。可怜辜负好重阳，开遍黄花谁赏。
游西湖
沈韬文（唐代）

□□□□□□□，菰米蘋花似故乡。

不是不归归未得，好风明月一思量。
赠李颐老
李光（宋代）

弘毅年少时，学易一念酷。研精覃思苦，见理不见欲。

一朝感苍苍，床下产神竹。弘毅益自信，夜寐目不属。

族长闵其劳，令人付斤斸。惜哉凌云姿，一断不复续。

弘毅少安枕，旦气几为梏。时匠司剪伐，寿命旋见蹙。

神明信可畏，感应亦何速。至今旁舍笋，不生弘毅屋。

康成书带草，千载登史录。吾书此段奇，后学宜三复。

弘毅勉岁寒，任道照猗绿。
示僧
释居简（宋代）

白鹤山前是汝家，小时曾此采兰芽。伊兰勿作㫋檀树，唤起凄凉五叶花。
乐府杂曲。鼓吹曲辞。临高台
王勃（唐代）

临高台，高台迢递绝浮埃，瑶轩绮构何崔嵬，

鸾歌凤吹清且哀。俯瞰长安道，萋萋御沟草，

斜对甘泉路，苍苍茂陵树。高台四望同，

帝乡佳气郁葱葱。紫阁丹楼纷照曜，璧房锦殿相玲珑。

东弥长乐观，西指未央宫。赤城映朝日，绿树摇春风。

旗亭百队开新市，甲第千甍分戚里。朱轮翠盖不胜春，

叠树层楹相对起。复有青楼大道中，绣户文窗雕绮栊。

锦衣昼不襞，罗帏夕未空。歌屏朝掩翠，妆镜晚窥红。

为吾安宝髻，蛾眉罢花丛。狭路尘间黯将暮，

云间月色明如素。鸳鸯池上两两飞，凤凰楼下双双度。

物色正如此，佳期那不顾。银鞍绣毂盛繁华，

可怜今夜宿倡家。倡家少妇不须嚬，东园桃李片时春。

君看旧日高台处，柏梁铜雀生黄尘。
奉和圣制夏日游石淙山
杨敬述（唐代）

山中别有神仙地，屈曲幽深碧涧垂。岩前暂驻黄金辇，

席上还飞白玉卮。远近风泉俱合杂，高低云石共参差。

林壑偏能留睿赏，长天莫遽下丹曦。
季萧兄三贶诗且辱出示陵阳墨帖敢次韵一首为谢
赵蕃（宋代）

中朝当极治，人物近皋夔。南渡更衰乱，诸贤困逸遗。

舍人名最早，白首但论思。尚喜诗传派，于今学有涯。

居然老成独，异彼俗书姿。明眼逢吾子，掀髯话昔时。

端能继芜累，所见匪狐疑。愧我安能友，酬篇只韵随。
致孙状元诉醵罚钱
卢嗣业（唐代）

未识都君面，频输复分钱。苦心事笔砚，得志助花钿。

徒步求秋赋，持杯给暮饘。力微多谢病，非不奉同年。
开户见残月
石宝（明代）

开户见残月，雕弓已下弦。蛾眉窥浅水，玉玦在青天。

近寺闻清磬，趋朝握短鞭。不因钟鼓急，春晓正高眠。
送湖口尉王德高解印东归
曹彦约（宋代）

笑解龟符指郑乡，应从凤口得书忙。
平生璧水功名志，壮岁钟山姓字香。
恶少何人窥瓮牖，长官无事燕琴堂。
从今我亦南州吏，乞取梅仙已验方。
宋徽宗秋林野雀
童冀（明代）

君不闻虞廷盛时凤来仪，圣贤饬戒惟时几。又不闻商宗肜日雉雊鼎，君臣遇灾克修省。

古来理乱良靡常，居安虑危邦乃昌。我闻宣和全盛日，廊庙怀安事游逸。

三边不动无烟尘，四海徵求到花石。紫宸退朝清昼閒，霜林好鸟声间关。

乘閒适意一挥洒，岂意流落传人间。海上盟寒朔风急，辽水经年断消息。

青城月冷乌夜啼，一枝莫遂鹪鹩栖。嗟乎虞廷凤，商鼎雉，千载何人知此意。

日落梁园鸟雀悲，龙沙或冇清梦归。
甘州
张炎（宋代）

乎绝顶，旧有浮远堂，今废。

俯长江、不占洞庭波，山拔地形高。对扶疏古木，浮图倒影，势压雄涛。门掩翠微僧院，应有月明敲。物换堂安在，断碣闲抛。

不识庐山真面，是谁将此屋，突兀林坳。上层台回首，万境入诗豪。响天心、数声长啸，任清风、吹顶发萧骚。凭阑久，青琴何处，独立琼瑶。
绍兴释奠武成王七首
佚名（隋代）

道助文德，言为世师。
功名不泯，祀事无遗。
旨酒惟声，具醉在兹。
有嘉累献，神其燕娭。
夜寒
陆游（宋代）

斗帐重茵香雾重，膏粱那可共功名。
三更骑报河冰合，铁马何人从我行。
举俱胝竖指因缘颂
释法演（宋代）

佳人睡起懒梳头，指得金钗插便休。
大抵还他肌骨好，不涂红粉也风流。
花燉儿谣
姚燮（清代）

花燉儿，无人栖。青青野麦墙屋齐，白日烟断鸺鹠啼。
题傅泽民分桂轩
夏原吉（明代）

粤昔丹桂生蟾宫，天香散漫飘穹窿。世人仰望莫能折，举头每欲排天风。

后来仙子不自惜，呵吒银蟾鼓云翼。衔将桂子落天台，要使人间共培植。

天台一种三百年，鬼神隐护人莫传。史家先世积德厚，得从此地更移迁。

当时不敢自娱赏，持向金门献君长。龙颜一笑栽殿前，更洒宸章为优奖。

宸章焕赫事实殊，史家桂泽当何如。敷荣发秀异他族，流芳奕叶生名儒。

林林接踵为时起，事业功名咸足美。迩来复有紫崖翁，硕德宏才古君子。

承恩典教来罗湘，霏霏化雨菁莪芳。祇缘辽渺丹崖远，心县丹桂常徬徨。

徬徨未易乘风去，日夕行吟泮池处。彼苍又若阴相之，池上还存古桂树。

色香虽匪丹崖浓，根株却似丹崖丰。丹崖桂泽裕厥后，泮池桂泽将谁同。

芹边弟子商崖裔，重义崇仁心靡替。稔知师意感师恩，爰辟书轩分此桂。

吁嗟史翁何贤哉，吁嗟傅君真奇才。史翁之桂由祖植，傅君之桂从师来。

书轩况尔数椽小，桂树分来相映好。秋风吹破丹砂堆，万斛清芬散龙脑。

傅君傅君日对兹，岂惟玩彼香色奇。是宜笃志励所业，光前振后期如师。

清狂蹋雪寻梅叟，辛苦移家看竹友。纵情矫物徒自疲，师友传承事何有。

傅君傅君重勉旃，如今正是秋清天。及时吐华著芳誉，相期史氏同绵绵。
经华阴时当腊月十八日忽忆唐人腊尽促归心行人及华阴之句字字凑合遂逐字成十绝 其四
邓云霄（明代）

去从此路去，归从此路归。一官仍故步，回首十年非。
七月望郡庠赋秋声诗且欲不犯题字及见所作良
陈著（宋代）

天教少昊管金行，发越清商妙莫名。
万宇虚凉机自动，千林摇落气难平。
怒为伍子潮江吼，细入欧公夜壁鸣。
最是幽窗多感处，数声唳月雁南征。
皇孙寿诗二首
陈造（宋代）

宝祚煌煌羡帝祺，天潢馀润到孙枝。
寿星良月占重见，振古熙朝此一时。
椽笔纪祥芳草颂，龙楼开笑正含饴。
萝图况与乾坤永，长款三宫奉玉卮。
和王倅见惠十篇
曹勋（宋代）

嗟嗟困犯难，皎皎心莫改。
而能畏四知，遂复瞻八彩。
又起山林思，浩荡渺江海。
始生七章章八句上皇子嘉王生辰
陈傅良（宋代）

猎人爱麛麌，渔人爱鲲鲕。
万物欣自遂，况也民秉彝。
家有举桉妇，人有譍门儿。
王心至於此，寿不数耆颐。
琼花
宋祁（宋代）

唐昌观中树，曾降九天人。
銮驾久何许，雪英如旧春。
点绛唇
赵彦逾（宋代）

春到皇都，日边已觉风光丽。异人名世。独禀阳和粹。

福寿川增，行庆鸳行缀。笙歌重。几多珠翠。拚取今宵醉。
禅人并化主写真求赞
释正觉（宋代）

无言而言，默彻其源。
无用而用，虚含其动。
理窟之穷通，智机之变弄。
夕阳洲渚白鸥盟，韶昼园林蝴蝶梦。
幽居二首 其二
葛胜仲（宋代）

名胜音尘隔，怀贤自渴饥。千岩耸秀处，一榻独悬时。

盛夏衣裳懒，深林枕簟宜。招邀何以待，数卷谪仙诗。
皇初平故隐
白玉蟾（宋代）

昔日登山愿，今年破夏偿。
乘壶斟雪白，独酌判黄昏。
有许松俱老，皆为鹤所房。
能多云擘絮，若个石为羊。
怀古兴三叹，凭高眺八方。
归归天籁起，一我正诗狂。
叔父作寿藏
李处权（宋代）

昔闻刘伯伦，荷锸常自随。
又闻陶元亮，自作挽歌辞。
人生一大梦，未了黄粱炊。
有初必有终，此理夫何疑。
大阮吾宗杰，德事见所施。
后凋难老质，寿考当期颐。
开阡营兆域，预卜青乌期。
无乃大蚤计，究竟良不痴。
一旦与世辞，於焉乃真归。
庶几达者观，永谢高人嗤。
山川蕴嘉气，雨露竹柏滋，
于公更高门，驷马来不迟。
偈颂一百二十三首
释祖钦（宋代）

去岁元宵节，无油不点灯。
今岁元宵节，有月照危层。
雨中花
张才翁（宋代）

万缕青青，初眠官柳，向人犹未成阴。据雕鞍马上，拥鼻微吟。远成情怀谁问，空嗟壮志销沈。正好花时节，山城留滞、忍负归心。

别离万里，飘蓬无定，谁念会合难凭。相聚里，休辞金盏，酒浅还深。欲把春愁抖擞，春愁转更难禁。乱山高处，凭阑垂袖，聊寄登临。
冬至谒陵和吴原博韵五首 其五
倪岳（明代）

路绕溪湍定几湾，坦夷才过即孱颜。一时直欲乘风去，五夜应孱戴月还。

寒玉乱鸣溪下水，晚屏斜对画中山。一年两度歌行役，谁道閒官尽日閒。
姑孰十咏。谢公宅
李白（唐代）

青山日将暝，寂寞谢公宅。竹里无人声，池中虚月白。

荒庭衰草遍，废井苍苔积。惟有清风闲，时时起泉石。
次洪驹父游明水韵
谢薖（宋代）

薖也学耐辱，况负三宜休。颇有幼舆风，自许壑与丘。

仙境想方丈，山形怀不周。如何在眼山，未暇着屐游。

蓊郁明水峰，爽气常不收。逊公释门老，苦节无匹俦。

食讫自灌畦，挈水端若抽。到今巾屐在，迹胜境亦幽。

尝评左轓贤，当从古人求。从政独何有，未说赐与由。

劝耕遍阡陌，民歌殖田畴。幽寻到山寺，弭节聊滞留。

众宾各文采，粲粲五楘辀。赋诗杂流丽，如柳春映沟。

何必打两桨，歌舞催莫愁。闻风我滋悦，寻胜行且谋。

朝游可暮返，岂曰山川悠。
李丞相挽章
王洋（宋代）

名纪三朝重，身居百避师。
华夷占用否，进退击安危。
见梦英灵在，成功命数奇。
出师身已老，垂泪忆当时。
过留侯庙
李弥逊（宋代）

倚剑悬弓默运筹，终令敌国初戈矛。
八年楚业守归汉，三万齐封不愧留。
壮岁早从黄石计，功成却伴赤松游。
当时不与人间充，应有文风静九州。
送秦生廷坤由当涂改调全椒 其一
刘星炜（清代）

鱼稻丰年瑞，文章大国风。涛声五里外，山色半城中。

蹑屩多名士，传衣望自公。青毡君旧业，勿使叹途穷。
九日黄
史铸（宋代）

露丛花发例皆迟，异品敷金不诡随。
应节及时真可爱，登高且把泛瑶卮。
怀钟山
王安石（宋代）

投老归来供奉班，尘埃无复见钟山。
何须更待黄粱熟，始觉人间是梦间。
湖塘晚眺
陆游（宋代）

病起闲无事，时来古渡头。
烟中卖鱼市，月下采莲舟。
帆鼓娥江晚，菱歌姥庙秋。
长吟无杰句，聊以散吾愁。
荆门道中 其一
袁宏道（明代）

山势错隆隆，斜畴苦稼同。看人登迅坂，叱马作聋虫。

废驿崩桥石，闲花远坞风。私营与公事，了不到心中。
雨中送孜入京兼呈诸亲旧
刘敞（宋代）

江外五年别，斋中三日留。何能慰衰疾，正足乱羁愁。

泽国瓜时雨，淮山桂树秋。思归欲招隐，一一谢交游。
题柯敬仲竹二首 其二
泰不华（元代）

梁王宅里参差见，山简池边烂熳栽。记得九霄秋月上，满庭清影覆苍苔。
王昭君
胡令能（唐代）

胡风似剑锼人骨，汉月如钩钓胃肠。

魂梦不知身在路，夜来犹自到昭阳。
出郭
潘柽（宋代）

酤酒三家市，题诗十里塘。
薄云鸥外影，空翠马头香。
出郭知无事，寻僧有底忙。
终当成野逸，小筑近沧浪。
小重山
沈蔚（宋代）

花过园林清荫浓。琅玕新脱笋，绿丛丛。雨声只在小池东。闲欹枕，直面芰荷风。

长日敞帘栊。轻尘飞不到，画堂空。一尊今夜与谁同。人如玉，相对月明中。
次韵陈荣绪同倚钟楼晚望别后明日见寄之作
黄庭坚（宋代）

天外僧伽塔，斜辉极照临。凭栏随处好，残雪向来深。

青草无风浪，枯松半死心。衡阳有回雁，他日更传音。
万清之有诗三绝呈司理贾丈并简某因次其韵 其三
王十朋（宋代）

甘言耻效蜜翁翁，逆耳空馀畎亩忠。愿子他年似房杜，好将一语记文中。
贺新郎（赠林紫元）
葛长庚（宋代）

月插青螺髻。柳梢头、夕阳荏苒，西风摇曳。数粒苍山黏远汉，树色烟光紫翠。飞骑气、半醒半醉。剑跨秋空磨星斗，指琼童、不得鸣金辔。恐惊动，紫清帝。

浮云飞度蓬莱水。忆山中、松寒露冷，猿啼鹤唳。家在武夷岩谷里，一亩烟霞活计。叹捻指、人生百岁。兰畹芝田几今古，洞门前、小鹿衔花戏。不知有，人间世。
又吟
酒肆布衣（唐代）

有形皆朽孰不知，休吟春景与秋时。

争如且醉长安酒，荣华零悴总奚为。
秋怀 其七
卫宗武（宋代）

屋隅一握地，岁久寖芜秽。兹晨命仆夫，疏剔净无翳。

洞目增秋明，弥襟挹凉气。春葩已辞荣，柯叶犹蔽芾。

晚芳粲黄金，新篁间幽桂。欲幻小池亭，西风几凄厉。

只今欠一死，肯作百年计。
次韵和石学士见寄十首
宋庠（宋代）

沥恳囊封避政均，天恩从欲宠孤臣。
回瞻始愧功名地，池有祥鹓阁有麟。
与子先足及伯畅甥别投宿明月山客邸怅然有赋
程公许（宋代）

相思命千里驾，惨别缓三叠歌。
幸祖帐得少住，奈征夫催发何。
过金陵四首
苏泂（宋代）

高资店里主人婆，万福官人问讯和。
安稳在家能几日，别时不似见时多。
临桂尉杨渭夫以诗来因次其韵兼简同僚
陈傅良（宋代）

万物各美恶，一室有面背。
去来故无恒，欣厌惟所会。
有能悟兹理，何必著幽邃。
后圃并山麓，修竹积空翠。
斧寻自何年，樊养特过计。
陈根独遭时，沃壤亦借势。
居然成独清，可以掩众媚。
亭院起中{上不下几}，湖潦粲前际。
於时吾岂敢，谓此天作对。
新诗忽盛谈，俗状良内惭。
子方及归期，客复搅离思。
尚当封殖之，去日如始至。
都官叶
张方平（宋代）

宗邸横经授小侯，迹同半隐久沈浮。却寻故国溪山路，多谢朝堂钟鼓楼。

冉冉年华年老态，纷纷时事作閒愁。一丘一壑平生志，况有门人伴钓游。
水调歌头（裴公亭怀古）
王以宁（宋代）

岁晚橘洲上，老叶舞愁红。西山光翠，依旧影落酒杯中。人在子亭高处，下望长沙城郭，猎猎酒帘风。远水湛寒碧，独钓绿蓑翁。

怀往事，追昨梦，转头空。孙郎前日，豪健颐指五都雄。起拥奇才剑客，十万银戈赤帻，歌鼓壮军容。何似裴相国，谈道老圭峰。
明州江亭夜别段秀才
李频（唐代）

离亭向水开，时候复蒸梅。霹雳灯烛灭，蒹葭风雨来。

京关虽共语，海峤不同回。莫为莼鲈美，天涯滞尔才。
金山驿
李石（宋代）

晚泊金山驿，风生玉宇秋。
荒苔蚀佳句，乔木惜名流。
鼠穴飞泉入，蛛丝积雨收。
何须叹人物，华屋与山丘。
除夜寄妻叔刘丈
陈藻（宋代）

一自邻居十二年，几番为客更从前。
入同饮酒柴炉畔，出看呼卢竹爆边。
鼓吹儿童聊处闹，庖厨烟火几家眠。
今宵莫恨轻离别，此地蹉跎岂偶然。
小园杏花烂漫与客携酒酌其下至醉
胡应麟（明代）

墙头昨夜春风颠，醉著接䍦花下眠。东方欲曙忘晨飧，应门何客来翩翩。

城东郭君履欲穿，手持三百青铜钱。要我为客开琼筵，水晶之壶白玉盘。

银筝翠管张哀弦，吴姬度曲越女弹。相将载酒临西园，西园万树红照天。

杏花朵朵含春烟，随风故落苍苔前。恍如红雪堆青钱，摘花浸酒酬清酣。

主人劝客客不言，人生岂得长朱颜。眼前有酒不尽欢，参差白发来相缠。

君不见相如卧病归文园，笑杀长安群少年。又不见子云寂寞耽草玄，日暮何人回酒船。

何如醉挟双婵娟，玉山酩酊长花前。
陪陈中书游两仙堂
释居简（宋代）

透云两鸿鹄，何年忽卑飞。指爪泥上留，弗与岁月移。

大声疾璆琳，万窍不敢嘶。琅然答空山，玲然震清溪。

俯仰半千载，日日春菲菲。绪馀及草木，草木竟莫知。

坐令万金产，不直五字奇。江左数六谢，选中辄见推。

清新辈阿连，亦岂愧客儿。开元天宝间，有客偿心期。

玉颓沈香北，健笔挥珠玑。天威不可夺，人爵不可縻。

此邦非故乡，每至辄倦归。楼居寄逸想，更较先后为。

有美池上仙，凛凛岩壑姿。辙飞两公后，惄若饥渴思。

作堂肖公像，叠嶂双溪西。幻出天上人，对峙玉羽衣。

乾坤浩荡春，盎盎在两眉。清冰照人冷，恍如吟啸时。

泠泠气欲仙，拟絷游龙骑。世隘乌足容，才大不得施。

至今骚雅流，临风挥涕洏。
次郑顾道韵 其二
吕颐浩（唐代）

不读离骚不著书，竹篱环合野人居。开樽细酌山中酒，挂壁闲人卧雪图。

出处似非还似是，宦名如有亦如无。故人意厚题佳句，岂为疏狂鄙接舆。
金刚随机无尽颂·净心行善分第二十三
释印肃（宋代）

但知行好事，好事不如无。
金刚元是铁，秋至雁衔芦。
浣溪沙
姜夔（宋代）

春点疏梅雨后枝，翦灯心事峭寒寒。

市桥携手步迟迟。蜜炬来寒人更好，

玉笙吹彻夜何其，东风落靥不成归。
牧牛图
钱仲益（元代）

东皋二月春草生，江边放牛花雨晴。牧儿唱歌牛吃草，稳坐牛雨随牛行。

牛角攒攒耳湿湿，断陇荒陂随意入。烟蒲风柳不胜情，日暮归来荷蓑笠。

我本山林牧牛叟，滥著朝衫今白首。拟买江南黑牡丹，乞取闲身老农亩。
喜静
郑起（宋代）

素来嫌僻静，今渐与相安。
师友凋零尽，年时出处难。
春风双屐暖，夜雨一灯寒。
洙泗曾颜辈，何曾作好官。
偈颂七十八首
释正觉（宋代）

本来田地无涯岸，极目寒光成一片。
消息平沈佛也迷，机轮转侧谁能辨。
雪山山下拥蓑人，白牛一掣芒绳断。
题范公堂
孙觉（宋代）

萧萧狱曹掾，有堂名范公。岁月益已久，父老传清风。

维时狴牢益，枉直情毕通。太守异趣舍，挺然不回从。

事事争救之，粉屏记其终。殆公三年归，字满无所容。

官小俸禄薄，家居率穷空。卖马以自给，徒行气弥充。

后公在朝廷，搢绅伏其忠。三黜坐正谏，流离成老翁。

我欲绘公像，置祠狱官中。公名塞天壤，文字未易工。

不若揭以榜，因之晓愚蒙。后来仰高山，相与传无穷。
舟行，示闲云
李宪噩（清代）

泛泛潇湘渚，春洲柳已明。山遥知水阔，风正信舟行。

竹寺幽堪画，江村好是晴。同看足闻赏，不必问归程。
游罗浮
林俛（宋代）

此日鹅城第一山，我来登鉴足清欢。
心灰久不作春梦，食淡何清辍晚餐。
宝积山中多佛刹，药槽峰外是仙坛。
凭谁为扣葛翁诀，乞与当年九转丹。
山中古墓
释文珦（宋代）

白石苍苔路，荒凉古墓门。
看来百岁后，曾有几人存。
故物余翁仲，今谁是子孙。
狐狸空败穴，残魄不能言。
公子行
洪升（清代）

春明门外酒楼高，称体新裁蜀锦袍。花里一声歌《子夜》，当筵脱与郑樱桃。
和读书台入夜即事二首 其一
王庭圭（宋代）

池底星光个个添，半钩斜月吐纤纤。数声寒笛西风下，人在朱楼捲暮帘。
金赤莲姜日千沈慎言朱端士尔登招饮燕山客舍时余将出塞门即席赋别
杨宾（清代）

男儿生不得其所，七尺堂堂若腐鼠。蓬头赤脚走边关，扑面黄沙无一语。

诸君乃不嫌我真，相逢客舍能相亲。激昴慷慨发上指，高歌击筑旁无人。

杂坐班荆燕市口，沉季浮瓜不去手。葡萄架上白日斜，欲起不起恐被肘。

尊中酒是故园来，不饮亦须三百杯。殷勤一斤家乡语，谁云此是黄金台。

秋风飒飒吹南陌，虎脊河边冰几尺。短衣明日独长征，回首今朝双眼赤。
游城南十六首。赠张十八助教
韩愈（唐代）

喜君眸子重清朗，携手城南历旧游。

忽见孟生题竹处，相看泪落不能收。
中秋同诸子九曲泛月
虞亿（宋代）

名山阅万古，明月来几时。
顾游属中秋，万里云雾披。
心间境亦静，月满山不移。
况兹九曲溪，正漾清涟漪。
呼舟星村来，十客琴觞随。
此客俱不心，洒落同襟期。
居然命钓艇，造席不复疑。
陶兀入醉乡，伴我老不羁。
临流振衣袂，飒飒刚风吹。
银盘转岩阿，两川光渺瀰。
崚嶒大王峰，嵌窦渺可窥。
云軿与凤钗，来往谁可知。
但闻山桂香，缤纷落残户。
酒酣各言志，抗论不少卑。
诸君爱轩冕，许身皋与夔。
矫首青云衢，尘鞅甘羁縻。
那知涉幻境，百岁黍一炊。
风波世上险，日月壶中迟。
何如归此山，相乐从希夷。
翠霞峰
蒋之奇（宋代）

软金赪玉翠流辉，天嫔新开云锦机。西望赤城标起处，宦情欲逐野云飞。
送侍御史四叔归朝
李嘉祐（唐代）

淮南频送别，临水惜残春。攀折隋宫柳，淹留秦地人。

含情归上国，论旧见平津。更接天津近，馀花映绶新。
槃磵
叶茵（宋代）

盘旋山水间，隐者固所乐。
寐寤独言时，畎亩心犹昨。
雍熙享先农六首
佚名（隋代）

先农播种，九彀务滋。
灵坛致享，良耜陈备。
吉日惟亥，运屡纯熙。
乐之作矣，神其格思。
上海止于欣甫者累月航海北归舟中有作 其二
范当世（清代）

君终食湖㳇，那便不书生。苦为高才惜，真看拙宦成。

九夷托妻子，一饭动生平。涉海茫茫夜，回肠百感并。
九日
宋祁（宋代）

长爱鸭陂头，平波澹不流。
相君时独汎，準拟五湖舟。
对酒
姜特立（宋代）

老态日日增，欢意时时改。
唯有对壶觞，依然此心在。
题净因壁二首
黄庭坚（宋代）

暝倚蒲团挂鉢囊，半窗疏箔度微凉。
蕉心不展待时雨，葵叶为谁倾太阳。
次韵
李新（宋代）

九顶如故人，要见或可期。
下有瓜字江，一别长相思。
作客殊不瓜，何苦独念兹。
吾宗此登临，未觉鸟道危。
白云缭篮舆，一线归路迷。
且裁半隐衣，令与蜡屐宜。
吐雾隔凡俗，胜游那许追。
我亦癯仙流，讵堪逋客随。
江山自美女，生憎铅黛施。
遐瞩岂厌意，所遇亦复奇。
峨峨青蝉冠，嫋嫋紫金覉。
问公是中乐，鼠辈保与知。
渠爱钱神论，公有山行诗。
伯坚惠新茶绿橘香味郁然便如一到江湖之上戏
刘著（宋代）

建溪玉饼号无双，双井为奴日铸降。
忽听松风翻蟹眼，却疑春雪落寒江。
估客有自蔡州来者感怅弥日
陆游（宋代）

洮河马死剑锋摧，绿发成丝每自哀。
几岁中原消息断，喜闻人自蔡州来。
柏山僧房赏花
董天吉（宋代）

云房閟孤赏，幽花杳谁攀。
春风不掩私，吹芬满禅关。
欣抃披沉不，觅此芳菲颜。
亭亭紫锦盖，济济玉笋斑。
风流冠群英，擢自蓬藋间。
感物动嘉咏，飞觞且循环。
上人灭华念，对之心自闲。
一笑吾未领，夕烟沉远山。
题涟水军豹隐堂
宋祁（宋代）

当年斋榻豫章才，自领骖驔五马回。
庭下书筠多旧刻，檐间贺燕是重来。
吟池墨久将成溜，坐石星残欲遍苔。
郡阁从今传盛事，更留寒雾记岩隈。
棘隐壁三首
白玉蟾（宋代）

幽鸟噪岩谷，寒烟锁薜萝。
忽遇金蟾蜍，无人自呵呵。
听顾道友吹双孔笛
周棐（元代）

幽人制清管，二指宣宫商。夕响随风迥，馀悲绕山长。

危叶振欲脱，微波动还扬。远近同一听，感余非故乡。
听琴篇赠卞琴师
邓云霄（明代）

羡君幽且静，调琴先调心。示我无弦趣，徐得山水音。

此时明月方出岭，银塘雨歇澄鲜景。帘外清风飏篆烟，林间宿鸟低花影。

主宾相对两忘言，心远神清指不繁。恍惚离鸾临镜舞，逶迤以产绕堂翻。

堂下幽兰团白雪，又听归风催鹤别。和弄阳春玉柱温，高张霹雳冰弦折。

长侧与短侧，大游复小游。思归鲁女怨，送远楚妃愁。

乌夜啼时声咽咽，雉朝飞处恨悠悠。言迟欲速皆闲雅，迟似蟹行速走马。

萧瑟松风入壑深，奔腾石峡流泉泻。相如文采动琼环，叔夜丰神比玉山。

师旷能令玄鹤舞，琴高亲骂赤鱼还。此君琴格尤高贵，平正优游兼果毅。

共道清泠合古音，宁知洞越含元气。罢琴明月照房栊，人坐冰壶碧落中。

朗朗四天无障翳，寥寥五蕴尽归空。更阑夜久客欲起，散步中庭净如水。

平生不好郑卫声，此夜洗尽淫哇耳。肯惜知音一再弹，朝朝扫径期之子。
自合江亭过渡观赵穆仲园亭
何耕（宋代）

唤舟芳草渡，击马绿杨阴。
步入莓苔径，门开花竹林。
王孙随牒远，婺女隐云深。
想见西南望，悠悠空赏心。
横浦十咏·湛泉
刘黻（宋代）

境僻远尘迹，湛然风雨林。
一泉通地脉，千古照人心。
灌菊增花蘤，煎茶得味深。
石渠才此尔，谁向道山寻。
宫词
王珪（宋代）

小雨霏微润绿苔，石栏红杏傍池开。
一枝插向银瓶里，捧进君王玉愉来。
郑中行欲听洞箫
吾丘衍（元代）

我有凤玉管，琅然韫天音。能令钟子期，不听山水琴。

郑叟识我趣，入郭乃见寻。语意不尽言，高情寄长吟。

何当良夜秋，逸举怀古今。舟泛碧水月，声摇紫云林。

挥手绝世念，与君契遐心。
好事近 芦芽茁岸，杨花坠溪，舟过东淘时见此景
蒋春霖（清代）

帆影比鸥迟，溪上柳花风软。闲理半床茶具，任船随溪转。

一春不听雨声哗，桥峙水痕浅。梦入菰蒲深处，共湖云低展。
送幼安赴澶仓
邹浩（宋代）

人生本逆旅，行止良悠悠。试看康庄上，辙迹多成沟。

公子分闭户，时来亦何由。载书晓遄迈，春令方如秋。

河滨古城府，税鞅聊优游。青云捷径在，坻庾非君优。

臧孙故有后，崭崭承风流。胡为重作恶，日暮犹登楼。
柳含烟·御沟柳
毛文锡（五代）

御沟柳，占春多，半出宫墙婀娜。有时倒影蘸轻罗，麴尘波。
昨日金銮巡上苑，风亚舞腰纤软。栽培得地近皇宫，瑞烟浓。
贞元八年十二月谒先主庙绝句三首 其二
张俨（两汉）

得股肱贤明，能以奇用兵。何事伤客情，何人归帝京。
中秋期友赏月遣苍头致馈以诗迓之
陈献章（明代）

笼鹅并榼酒，食有一金携。寂寂惭吾子，依依向隔溪。

开筵面华月，出户望青藜。若负今宵醉，何不西山栖。
范至能游灵石录示诗仙留题云 其四
李洪（宋代）

雨后泉淙水乐，诗成目送孤云。寄兴西湖南北，忘年丘壑松筠。
中秋夜洞庭湖对月歌
查慎行（清代）

长风霾云莽千里，云气蓬蓬天冒水。
风收云散波乍平，倒转青天作湖底。
初看落日沉波红，素月欲升天敛容。
舟人回首尽东望，吞吐故在冯夷宫。
须臾忽自波心上，镜面横开十余丈。
月光浸水水浸天，一派空明互回荡。
此时骊龙潜最深，目炫不得衔珠吟。
巨鱼无知作腾踔，鳞甲一动千黄金。
人间此境知难必，快意翻从偶然得。
遥闻渔父唱歌来，始觉中秋是今夕。
浮邱八景 其八 听笙亭
杨瑞云（明代）

翩翩羽客下蓬瀛，吹动仙簧夜二更。亭畔珊瑚桥畔月，得逢学士此听笙。
临江仙 夏景
陈履端（清代）

梅子才黄新雨足，衫裁白苧凉生。一湾流水縠纹平。

荷香浮野渚，槛外暮山横。

隔院有人歌水调，蝉声搅碎歌声。豆花茗叶十分清。

水晶帘半卷，新月浸桃笙。
和罗先生闻永升及第后三韵 其二 及第
罗玘（明代）

上苑繁花可浪开，花如有意亦怜才。君王诏许才郎折，昨日才郎在草莱。
冬日顾光禄管山人过集分得春字
孙继皋（明代）

黄云惨白日，绿鬓悲青春。尊畔菊花老，梦中梅萼新。

浮沉薄宦拙，出处贫交真。莫负天涯会，同为岁暮人。
句
谢僎（宋代）

何时锁钥入吾手，尽发天仓赈世穷。
堰上行上周宪
吴泳（宋代）

堰上行，桃花灼灼春水生。
水才一石泥数斗，弥漫滮池浸渠口。
树以淇园竹，菑以汉堤石。
石填竹落知几丁，驾作青霓千百尺。
一夫搴茭前，一夫荷锸去。
旋烧香纸祭水庸，更酌村醪赛田田祖。
鹿头北，海眼西，
绵洛一带填淤甩。苧订沤池禾稻长，
虽有旱暵无凶饥。今年狼头窥井络，
罗堰九星几缺角。匪天十旧堰修，
野媪含笑溪童讴。自言春种皆茁土，
桔槔长閒臣度畦圃。明朝百役非所知，
且乐丰年踏车舞。燕泥新湿花雨湿斑，
四牡趣响东郊还。地平天成九功叙，
今秋都筑沙堤路。
句 其一
苏籍（宋代）

醉乡须待我，诗社莫添人。
淮上阻雪寄梅公仪龙图
王珪（宋代）

淮上惊波欲去难，更逢春雪下云端。
思君一夜如千里，手把琼枝不奈寒。
送县尉张子初还江右
黎象斗（明代）

伏波澄江净如练，马行天上纤鳞见。尉君介性洌于霜，一酌明心人所羡。

闻君奋迹自西江，白下螺川清且长。亭亭天半金茎露，英英云表玉壶浆。

忆自分符来顺德，征输旁午疲供亿。借问畴劳抚字心，惟君能与民休息。

墀下不闻鞭扑声，厨中尝见冷如冰。悬鱼风味方羊续，置瓜亮节彷苏琼。

嗟哉古道已陵彝，食贫宦况有谁知。尉君两袖清风满，百世甘棠在口碑。
缘识
宋太宗（宋代）

造化等齐，不分高低。
神笔才智，海岳凄凄。
稀代为宝，举意东西。
毫端万象，沃荡狂迷。
赠法才师
杨万里（宋代）

才公南华别，不见八年许。
瓣香宗混融，只眼半唐举。
聊将笋蕨觜，戏作冠剑语。
天还在壶中，云却归何处。
和姜元哲中秋有感韵
柴元彪（宋代）

乌飞兔走两悠悠，世事惊心易白头。
月影空馀圆缺恨，人心不尽古今愁。
江流东去波涛险，王气南收草树秋。
回首夕阳亭上望，青山一发渺神州。
馀杭泛舟
李正民（宋代）

滮田苒苒新苗出，烟陇翛翛宿麦黄。正是春晴蚕月好，家家织妇采柔桑。
杂感
陆游（宋代）

艰危宁度瘦驴岭，奔走莫随肥马麈。
困厄终身元自好，可怜痴子恨无津。
赵州道中
李攀龙（明代）

独往何为者，栖栖意不欢。褰帷秋雨过，伏轼夏云残。

潦水阴相积，蒹葭晚自寒。大夫方跋涉，天步属艰难。
舜庙诗次韵牛士良
张以宁（明代）

苍梧落日百灵悲，韶石清风万代思。洪水一从咨禹后，深山几见避秦时。

鸟耘历历传遗迹，鸡卜纷纷异俗祠。白发舜弦峰下路，老儒独咏卿云诗。
安平泉
苏轼（宋代）

策杖徐徐步此山，拨云寻径兴飘然。凿开海眼知何代，种出菱花不计年。

烹茗僧誇瓯泛雪，炼丹人化骨成仙。当年陆羽空收拾，遗却安平一片泉。
诸人集予贫乐轩赏花以直把春赏酒都将命乞花
邓深（宋代）

旭日酿融和，化工幻夭冶。
吾家最岑寂，亦有花枝亚。
光浮蝶翅动，香倩蜂须惹。
名传文中谱，品入赵昌画。
春归不可挽，恐被乐风嫁。
急呼我辈人，趺坐花阴下。
虽无裾可幄，赖有草堪藉。
但愁欢未阑，酒尽不容把。
明年长安城。走成逐东野。
荔枝
戴叔伦（唐代）

红颗真珠诚可爱，白须太守亦何痴。

十年结子知谁在，自向中庭种荔枝。
昉著灸数朝废吟累日继披佳什莫菲匪正声亦贡
李昉（宋代）

心情休问近何如，冉冉浮生六十余，
抱病久无欢笑兴，信缘慵十往还书。
容颜也道随年改，牙齿谁教斗顿疏。
何处此身堪养老，万安山下有村居。
哭王仲密四首 其二
强至（宋代）

群居三益友，再拜十年兄。一别长南北，相逢遂死生。

泪流添渭水，心折注江城。闻讣悲尤剧，书成仆未行。
摸鱼儿 感旧
曹亮武（清代）

怕东风，惹人肠断，瘦红肥绿时节。小楼昔日凝妆处，纵有花枝谁折。

眉儿撮。空记取、垂杨院落朦胧月。香残粉减，剩壁上莺笺，奁中凤翠，幽恨恁消歇。

十年事，梁燕至今能说。繁弦听罢凄绝。明妃偏向燕支嫁，天把红颜埋没。

魂恍惚，似诉尽、当初花底轻离别。画图频揭。怅弱影亭亭，竟随春去，杜宇为啼血。
题画士女 其五 秦弱兰
徐熥（明代）

莫笑邮亭一夜春，此身元已落风尘。韩家亦有如花女，枕畔衣裳着向人。
行香子
张翥（元代）

水远天低。雪意垂垂。火炉头、煨芋燃萁。蒲团稳坐，纸帐低围。

且放些慵，补些拙，学些痴。

休惹群儿。唱起铜鞮。笑山翁、醉倒如泥。谁分蜾嬴，莫近鸱夷。

把独醒人，沉醉者，两忘机。
阳羡杂咏十九首。苦行径
陆希声（唐代）

山前无数碧琅玕，一径清森五月寒。

世上何人怜苦节，应须细问子猷看。
近故魏国夫人卢氏挽歌辞三首
杨万里（宋代）

胄出开元相，贤称魏国嫔。
秪教纪彤管，不见转鸿钧。
瓜葛春风里，苹蘩南涧滨。
古今书列女，仁孝几何人。
呈明叔七首
赵蕃（宋代）

一枝自可不须多，少已难知多奈何。
汉殿纷纷锵剑佩，桐江但有一渔蓑。
将到均州
邹浩（宋代）

武当孤垒插天西，一见都忘渴与饥。倦客惟贪早休歇，不知匏系未成归。
卜算子 寄语
余汉（清代）

卧病起来迟，漫卷疏帘幕。无语微看日影移，蓦地思量着。

不见有书回，应悔当初错。窗外梅花阵阵飞，好似伊轻薄。
饮马歌
李益（唐代）

百马饮一泉，一马争上游。
一马喷成泥，百马饮浊流。
上有沧浪喷，对之空叹息。
自顾缨上尘，裴回终日夕。
为问泉上翁，何时见沙石。
灵和殿
胡仲弓（宋代）

灵和殿下三眠柳，舞尽春风入画图。
记得风流年少事，青青还似旧时无。
寄题余复婴茅屋
蓝智（明代）

嘉遁依岩穴，清斋饭蕨薇。花原随水入，茅屋共云归。

夜鼎芙蓉火，秋山薜荔衣。沙头双白鸟，知尔久忘机。
云榭纳凉
王十朋（宋代）

人间正炎热，云榭独清凉。如欲慰黎庶，诸君宜奉扬。
与郑辕薛晏游枋口同赋三韵诗 石笋高
崔全素（唐代）

石笋生孤标，屹立青冥直。根横晓浪痕，箨卷春云色。

棱棱长钧锋，应使山魅惕。
寄刘世经
张宁（明代）

一别隔千里，天涯日日心。草深兰畹路，云满薜萝阴。

往事翻成梦，孤怀只自吟。相思不相见，情到忽沽襟。
暮春雨中有感二首 其一
李纲（宋代）

雨细梅黄荔子丹，殊方风物异江山。客愁望极伤心处，更听钩辀云木间。
幽岩头陀求化
释慧空（宋代）

火后幽岩山，中有四在句。
院在要人兴，钟在要人铸。
道在要人行，佛在要人饭。
头陀寒拾流，四句尽分付。
采菱词
吕本中（宋代）

浩瀚湖光淹北皋，柳弯翠满敢辞劳。青菰出水犹佳蔌，紫芰循辞作沚毛。

楚水嗜奇闻辨论，辋川灯火正风骚。何当采掇秋光里，游嬉吴姬荡小舠。
小均四景诗 其二
朱熹（宋代）

古木被高荫，昼坐不知暑。会得古人心，开襟静无语。
次韵正仲三丈自衡山返命舍驿过外舅师厚赠答
黄庭坚（宋代）

昏昏市井气，呫呫儿女语。
禽喧声百种，春作事万绪。
人间鸡黍期，天上德星聚。
乖离略十年，发白齿龃龉。
太史祷衡丘，佐王用貔虎。
子云免大夫，草玄空自苦。
人生只尔是，付与瓮头醑。
挽周倅
许棐（宋代）

真是分风月，归来无俸钱。人皆嗤拙宦，天又啬长年。

旧宅寒潮外，新茔古树边。一诗哀不尽，檐雨对潸然。
次韵张顺之春日杂诗 其二
程洵（宋代）

春来何物不熙熙，川泳云飞各自奇。趁队鱼儿如得意，窥人燕子似相欺。
戏答荆州王充道烹茶四首
黄庭坚（宋代）

龙焙东风鱼眼汤，个中即是白云乡。
更煎双井苍鹰爪，始耐落花春日长。
秋凉怀归三首
董嗣杲（宋代）

元龙减尽旧时豪，尚落湓江枕怒涛。
月下听歌情浩荡，灯前支病发萧骚。
少年偶负投机愧，今日徒工煮字劳。
归兴已浓秋思壮，垂虹亭上问三高。
村晚
高凤翰（清代）

桐荫下芦帘，凉亭生清樾。徙倚傍前村，乱蝉鸣不歇。

丛树低远天，山影青一发。原草醉夕阳，归鸟旋林没。

行歌独去来，坐上东山月。
偈颂七十二首
释祖钦（宋代）

山花似锦，涧水如蓝。
面目现在，谁是同参。
江馆野望
陈允平（宋代）

江边雁过秋，江上暮云愁。
岭曲山横转，潮回水逆流。
乱莎行石蟹，残荻卧沙鸥。
黯淡三更月，何人独倚楼。
大林寺桃花
白居易（唐代）

人间四月芳菲尽，山寺桃花始盛开。
长恨春归无觅处，不知转入此中来。
读月石屏诗
梅尧臣（宋代）

余观二人作诗论月石，月在天上，
石在山下，安得石上有月迹。
至矣欧阳公，知不可诘不竟述，
欲使来者默自释。苏子苦豪迈，
何用强引犀角蚌蛤巧擘析。犀蛤动活有情想，
石无情想已非的。吾谓此石之迹虽似月，
不能行天成纪历。曾无纤毫光，
不若灯照夕。徒为顽璞一片圆，
温润又不似圭璧。乃有桂树独扶疏，
常娥玉兔了莫觅。无此等物岂可灵，
秖以为屏安足惜。吾嗟才薄不复咏，
略评二诗庶有益。
【中吕】快活三过朝天子
胡祗遹（元代）

赏春
梨花白雪飘，杏艳紫霞消。柳丝舞困小蛮腰，显得东风恶。柳桥，路迢，一弄儿春光闹。夜来微雨洒芳郊，绿遍江南草。蹇马胃山翁，轻衫乌帽，醉模糊归去好。杖藜头酒挑，花梢上月高，任拍手儿童笑。
观史而倦辄成短句意或有在不复次第览者幸贷其拙云 其二
倪岳（明代）

纨扇西风日日凉，凄清光景断人肠。慈帏供奉身何托，冷眼閒看岁月长。
古风四首 其四 善渊
史浩（宋代）

观水须观澜，监水必监止。清漪不受触，风定略无滓。

时以喻方寸，太虚融众理。客来如问津，须君亲指似。
范侍御招饮七里香花下 其一
庄年（清代）

铃阁清严碧槛凉，一丛玉蕊正芬芳。琼姿乍怯秋初雨，花气浑同夜合香。

绣斧筵前歌白雪，银鬟窗外舞霓裳。擎杯细把山矾嗅，沁我诗肠润酒肠。
书事 其一
谭宗浚（清代）

新传严诏馺娑宫，玉虎晨威一震同。卧护西陲稀健将，角巾东第到群公。

本来袁窦原殊气，却比萧周已尽空。独使至尊忧社稷，未央前席策平戎。
书事
施枢（宋代）

闲时但觉求人易，险处方知为己深。
世事尽随流水去，白云自识古人心。
定风波 沙河赏梨花感赋
吴灏（清代）

每到春来一惘然。人间何事有情天。秋月春花诚幻迹。

留惜。情情虚梦与缠绵。

今日寻春情意懒。谁管。一天梨雨落呤肩。怪底山禽啼不歇。

春别。花开何不使长圆。
千忍亭诗书付孙润先刻石
湛若水（明代）

昨霄有好言，喜我润孙贤。公艺百忍字，吾且至千焉。

鸿炉煅顽百，千炼千精坚。自兹化有容，习惯成自然。

犹闻忍禅师，引虫齧其肩。忘己不有身，何物横吾前。

镵石告后裔，遵此无尤愆。
子规
罗隐（唐代）

铜梁路远草青青，此恨那堪枕上听。

一种有冤犹可报，不如衔石叠沧溟。
减字木兰花（戏万安胡簿）
郭应祥（宋代）

栖鸾高士。文采风流谁得似。年德虽高。对酒当歌气尚豪。

明眸皓齿。一朵红莲初出水。膝上安排。爱惜须教不离怀。
渔父
张志和（唐代）

八月九月芦花飞，南溪老人垂钓归。秋山入帘翠滴滴，野艇倚槛云依依。

却把渔竿寻小径，闲梳鹤发对斜晖。翻嫌四皓曾多事，出为储皇定是非。
句
欧阳鈇（宋代）

有客过门湖海士，隔篱呼酒咄嗟间。
送桃岩成上人归本寺
严维（唐代）

长老归缘起，桃花忆旧岩。清晨云抱石，深夜月笼杉。

道具门人捧，斋粮谷鸟衔。馀生愿依止，文字欲三缄。
潘别驾自祁门回
汪莘（宋代）

白马嘶风入紫阳，使君一笑列壶觞。
秋原是处堪图画，豆子花红稻半黄。
龙涎香
王洋（宋代）

搴露纫荷楚泽舷，未胡南海素馨仙。
大门当得桂花酒，小样时分宝月圆。
诗挟少陵看妙手，犀通神物为垂涎。
使君少住幽兰曲，时傍颦山照鬓边。
谒寇忠悯祠堂六首 其五
李纲（宋代）

海邦去海只十里，山路过山应万重。诗谶告人元已久，未应马援坐梁松。
山径晓行
钱世锡（清代）

畏寒蒙絮帽，车上宿酲醒。诘屈穿山曲，琳琅掣晓铃。

霜侵牛背瘠，树暗虎风腥。东望朝晖满，蛾眉一带青。
过木枥观
苏轼（宋代）

石壁高千尺，微踪远欲无。
飞檐如剑寺，古柏似仙都。
许子尝高遁，行舟悔不迂。
斩蛟闻猛烈，提剑想崎岖。
寂寞棺犹在，修崇世已愚。
隐居人不识，化去俗争吁。
洞府烟霞远，人间爪发枯。
飘飘乘倒景，谁复顾遗躯。
养蚕
宋沆（宋代）

男必耕耘女必蚕，古人尚尔我何贪。
浴沂时候成春服，歌咏来归道味甘。
谩兴
陶梦桂（宋代）

吟情常得闲情助，和气多为直气侵。
易说难行天下事，未为先懒老来心。
公然排闼清风入，悄地窥窗好月寻。
风月无情肯相管，尘缘终浅道缘深。
木兰花慢 其一 西斋坐雨，威如书至
朱祖谋（清代）

露凉花堕夕，浅秋在，水西阑。看照鬓清波，疏人翠箑，惯得幽单。

更残。睡迟病枕，有哀蛩、和笛咽尊前。独客慵忺越酝，故人新费吴笺。

居然。画扇好青山。邀梦发苍颜。奈秋鸿踪迹，江蓠易撷，津柳难攀。

愁端。背镫自理，过中年、禁得雨声閒。莫道沧江岁晚，惊尘不到鸥边。
诏中山帅登城口号
苏过（宋代）

西风卷雨出群山，晓散朦胧未散烟。雉堞横空云半隐，旌旂改散日争鲜。

承平不在山河险，卧护何须铁石坚。卖剑决牛从此始，陪公千骑看秋田。
好事近（待月不至）
程垓（宋代）

天淡一帘秋，明月几时来得。何事桂底香近，把清光邀勒。

人间明晦总由天，何必问通塞。且为人如月好，醉莫分南北。
梅花集句 其九十一
李龏（金朝）

愁绝江南日暮春，东风何事入西邻。谁家月下看花女，莫窃香来带累人。
袁术
缪沅（清代）

公路浦前白日昏，千重骇浪犹腾奔。袁曹昔时争战地，秋原尚腾黄云屯。

兄弟阋墙事堪叹，术也仇绍翻结瓒。谬算适足羞先公，强云图谶天所赞。

里谣谁记当涂高，僣号不闻阎象谏。符命之说诚荒唐，当车有臂疑螳螂。

江淮冻饥士卒死，宫中日夜为荒亡。蛾眉皓齿竞害宠，冯家小女悲悬梁。

灊山之败所自致，江亭奔窜如亡羊。堆床十斛仅麦屑，一勺入口无蜜浆。

当时割据意何取，离离满目悲禾黍。我来袁浦为吊古，老龙昼眠蛟夜舞，鲸波蚀尽战场土。
夔冬暖雪不到地唯山高处尽白它皆霏雨而已
宋肇（宋代）

密下斜飞片片愁，不堪飘泊向西州。
思家对雪诚何味，只与群山斗白头。
次韵吉老十小诗
黄庭坚（宋代）

佳人斗南北，美酒玉东西。
梦鹿分真鹿，无鸡应木鸡。
又次韵罗商卿七夕雷雨
项安世（宋代）

早秋初夜暗凉生，门巷欢呼见物情。
时节自令儿女爱，年华潜物鬓毛惊。
一声霹雳开银汉，万丈云涛下太清。
析木津头倾见底，鹊桥从此不须营。
惜奴娇·合下相逢
石孝友（宋代）

合下相逢，算鬼病、须沾惹。闲深里、做场话霸。负我看承，枉驼我、许多时价。冤家。你教我、如何割舍。苦苦孜孜，独自个、空嗟呀。使心肠、捉他不下。你试思量，亮从前、说风话。冤家。休直待，教人咒骂。
和子瞻司竹监烧苇园因猎园下
苏辙（宋代）

骏马七尺行冯冯，晓出射兽霜为冰。
荻园斫尽有枯枿，束茅吹火初如灯。
乍分乍合势开展，苍烟被野风腾腾。
黄狐惊顾啸俦侣，飞鸟先起如苍鹰。
须臾立旗布行伍，有似修蟒横冈陵。
苍鹰猛犬出前后，缺处已挂黄麻罾。
回风忽作火力怒，平地一卷无疆塍。
商辛不出抱宝死，曹瞒逸去燋其肱。
投身误喜脱灰烬，闯首旋已遭侵凌。
何人上马气吞虎，狐帽压耳皮蒙膺。
开弓徐射叠双兔，拥马欢叫惊未曾。
举鞭一麾百夫进，击鼓再发箭启棚。
去如飞{亡虫}中如电，获若两兽膏流渑。
肉分麾下饱壮士，皮与公子留缣缯。
纵横分裂惠村坞，尚有磊落载后乘。
吾兄善射久无敌，是日敛手称不能。
凭鞍纵马聊自适，酒后醉语谁能应。
健儿击搏信可乐，主将雄猛今谁胜。
胸中森列万貔虎，嗟世但以文儒称。
安得强弓傅长箭，使射蔽日垂天鹏！
赠卢明府闲居
齐己（唐代）

鬓霜垂七十，江国久辞官。满箧新风雅，何人旧岁寒。

闲居当野水，幽鸟宿渔竿。终欲相寻去，兵戈时转难。
柳
王静淑（清代）

乳燕黄莺三月时，春风拂地柳垂垂。长条不系行人住，犹向江南送别离。
少华山
李廌（宋代）

少华连延翠烟永，细路缘云上高顶。
奇峰西奔入秦蜀，幽谷南通接荆郢。
昔年蛟龙忽变化，怒蹙山巅压州境。
山灵吐怪助豪强，地轴狂推如转梗。
盘龙七社万户余，卵覆巢倾伸臂猛。
近来又说神羊岭，六里横开罅如井。
居民惴惴已忧疑，惟恐蛟龙怒还逞。
勿令岸谷复颠移，鼓铸神功烦禹鼎。
清水岩祷晴
陈宓（宋代）

作吏风尘头欲白，此身那不自优游。
一心恰似商人妇，苦雨终风便作愁。
登西楼
王安石（宋代）

楼影侵云百尺斜，行人楼上忆天涯。
情多自悔登临数，目极应惊怅望赊。
一曲平芜连古树，半分残日带明霞。
潘郎何用悲秋色，只此伤春发已华。
题李月海卷 其二
卢琦（元代）

翁居瑞岩阴，披云结精庐。夜玩海底月，澹然心与俱。

海水天地宽，明月何处无。丹成跨黄鹤，一举凌太虚。
山房 其四
许及之（宋代）

风扫飞花雨濯埃，锦葵将发麝萱开。思量造物恩何厚，看取南薰入抱来。
谪仙 其一
徐积（宋代）

曾宴巫山十二峰，归来谪下广寒宫。如今已得瑶环赐，便揖浮丘骑玉虹。
春日书所见
吴龙翰（宋代）

寒云漠漠暮天低，社鼓声中日欲西。
隔岸垂杨遮酒店，风帘移影照寒溪。
对酒歌
陈襄（宋代）

我闻灵鳌万丈居海宫，峨峨头戴三神峰。
匣有神刀刃如雪，便欲鱠之雕俎中。
又闻银涛一派天上来，寒光湛湛浸瑶魁。
然后酩酊归醉乡，不问其天之高、地之厚。
南旺道中逢张水部
皇甫汸（明代）

薄游自苦为形役，却笑深秋在异乡。使者星槎逢造次，征夫岐路借辉光。

相忘湖上同鱼乐，遥指云中羡雁翔。莫道佳期容易过，黄花留醉是重阳。
和章德文侍郎题晞浣堂韵寄张法师
吴芾（宋代）

丹成人去几经年，怪石峻嶒树曲拳。
超脱每思攀逸驾，沉迷无奈缚尘缘。
胜游徒有骚人咏，绝景难凭妙笔传。
投绂归来应未晚，尚期一访洞中仙。
芗林五十咏·芗林
杨万里（宋代）

一代芗林老，吾生不并时。
来寻白玉柄，秪见紫兰枝。
久旱雨霁丘仲阏过访饮人境庐仲阏有诗兼慨近事依韵和之 其一
黄遵宪（清代）

生鞭碎尽剩湖光，未落秋花半染霜。举目山河故无恙，惊心风雨既重阳。

麻鞋衮衮趋天阙，华盖迟迟返帝乡。话到黄龙清酒约，唏嘘无语忍衔觞。
嘉禾沈园
吴龙翰（宋代）

景物何其异，虚岩人力成。
清池沈鸟影，高树落蝉声。
花日楼台丽，香风帘幕轻。
我来一吟赏，不惜买杯倾。
挽任谏议词二首
韩元吉（宋代）

凛凛诤臣节，恂恂循吏名。
世嗟阳谏议。人忆谢宣城。
优诏才三接，嘉言未一行。
清霜数行泪，岂为故人倾。
与儿辈小集
陆游（宋代）

老子秋来乐事稠，吴粳新捣酒新篘。
矮黄不待园官送，小白每烦溪女留。
顿饱可怜频梦与，半酣自喜有儿酬。
不如意事何穷已？且放团栾一笑休。
大卿范公师厚挽词
孙觌（宋代）

籍甚金闺彦，从容玉帐筹。垂堂惩后戒，徙突慕前修。

忽作隋珠弹，真成赵璧投。宁辞广武械，竟脱楚仪囚。

蹇叔言犹在，殽函骨未收。云何即长夜，不复见焚舟。
写碧城摘句图竟题诗 其三
管筠（清代）

俊句如名士，鹤立山鸡群。六朝旧明月，清谈生古春。

吐咳弄珠玉，齿颊含风云。
七月十五夜，再泛螺江，与听水老人同赋
王允皙（清代）

风景依然淡不收，空江十步便知秋。请看去水无留影，莫遣微云在上头。

有酒就君先一醉，无诗愧我续兹游。经年世事何从说，借与船唇睡即休。
林伯谟挽词
林亦之（宋代）

幽情千木外，巧思百花前。好事如吾子，伤心叹蚤年。

桃蹊亲意悦，薤曲里人怜。半夜悲笳起，凉天野月悬。
于中好·雁贴寒云次第飞
纳兰性德（清代）

雁贴寒云次第飞，向南犹自怨归迟。谁能瘦马关山道，又到西风扑鬓时。
人杳杳，思依依，更无芳树有乌啼。凭将扫黛窗前月，持向今朝照别离。
纪德陈情上致政太傅杜相公二首 其二
欧阳修（宋代）

事国一心勤以瘁，还家五福寿而康。风波已出凭忠信，松柏难凋耐雪霜。

昔日青衫遇知己，今来白首再升堂。里门每入从千骑，宾主俱荣道路光。
苦雨行
刘禹锡（唐代）

悠悠飞走情，同乐在阳和。岁中三百日，常恐风雨多。

天人信遐远，时节易蹉跎。洞房有明烛，无乃酣且歌。
少年行
田登（明代）

晓色繁华动，微风燕子忙。万钱无下箸，百妓有专房。

弦管春声细，楼台秋夜长。星沈更漏彻，犹逐梦魂香。
禅人写真请赞十二首
释昙华（宋代）

鲁祖偏工面壁，秘魔动便擎杈。
唯有归宗长老，一味撒土撒沙。
唯个上牢漆桶，不知那个堪夸。
诸方检点得出，也是勾贼破家。
安泰
洪咨夔（宋代）

不是官身是客身，下车随意踏芳尘。
空蒙山色雨非雨，冷淡花梢春自春。
裘弊黑貂犹耐老，褐移紫凤未全贫。
青帘垂脚游丝外，到处东风似故人。
遣兴
李彭（宋代）

弥年倦行役，丘园旷幽寻。殷勤响晴哢，为我贻好音。

梨花映皓月，犹作故时面。归来雪如花，坐看花如霰。

中朝悬美禄，椎锋号能军。而我于此时，不武亦不文。

平生严子陵，故自狂奴态。箕踞问君房，素痴宁小差。

上马须不落，起居善何如。吾生行乐尔，何用明区区。
西掖晚归有感时事聊赋述短章用呈同志者
马中锡（明代）

矮窗缺月照人寒，残雪留檐冻木干。
衰信已凭双鬓寄，世缘聊作一枰看。
斜封官好空批敕，神武门高未挂冠。
误却登山与临水，十年骑马走长安。
刘小漕
李新（宋代）

小槽轧玉逗琼浆，满酌金花荐寿觞。
已有骏驹传骥足，莫辞持节下羊肠。
护诗何处无灵物，报国新来有皂囊。
要觅甘棠寻旧爱，莫云千里蔽柔桑。
正月晦日泛舟诣东湖兴尽而返戏作
徐瑞（宋代）

古渡开帆破暮烟，平明回棹浪鸣舷。可怜烟雨东湖兴，绝似山阴雪夜船。
双瑞莲
赵以夫（宋代）

千机云锦里。看并蒂新房，骈头芳蕊。清标艳态，两两翠裳霞袂。似是商量心事。倚绿盖、无言相对。天蘸水。彩舟过处，鸳鸯惊起。

缥缈漾影摇香，想刘阮风流，双仙姝丽。闲情不断，犹恋人间欢会。莫待西风吹老，荐玉醴、碧筒拼醉。清露底。明月一襟归思。
奉陪侍中登白楼（一作奉陪浑侍中五日登白鹤楼）
卢纶（唐代）

高楼倚玉梯，朱槛与云齐。顾盼亲霄汉，谈谐息鼓鼙。

洪河斜更直，野雨急仍低。今日陪尊俎，唯当醉似泥。
千里江山图 其二
李俊民（金朝）

笔下江山取意成，一峰未尽一峰生。凭谁试向行人问，水郭烟村第几程。
答惇上人七首 其五
饶节（宋代）

漫说一言能蔽诗，五千同具刹那时。向来可与言诗者，得志方能不害辞。
送梅处士归宁国
罗隐（唐代）

十五年前即别君，别时天下未纷纭。乱罹且喜身俱在，

存没那堪耳更闻。良会谩劳悲曩迹，旧交谁去吊荒坟。

殷勤为谢逃名客，想望千秋岭上云。
戌兵有新婚之明日遂行者予闻而悲之为作绝句
陆游（宋代）

夜静孤村闻笛声，溪头月落欲三更。
不须吹彻阳关曲，中有征人万里情。